**Վաչագան գետի հունի մաքրման աշխատանքների ընդհանուր նկարագիր**

**Նախաբան**

Գետի հունի հիմնական տեսանելի աղտոտումը դրա ֆիզիկական աղտոտումն է մարդկային ակտիվ գործունեության և առատ տեղումների արդյունքում՝ վարարումների ժամանակ ջրաբերուկներով, կենցաղային աղբով (ապակյա և պլաստիկ շշեր ու այլ տարատեսակ պլաստիկ նյութեր, մետաղի ջարդոն) և այլն։ Գետի հունի ֆիզիկական աղտոտվածությունը գետի էկոհամակարգի վրա կարող է ունենալ քայքայիչ ազդեցություն։ Գետի հունի աղտոտվածությունը հանգեցնում է ջրի որակի վատացման և ջրի բնական հոսքի խաթարման, ինչը բացասական ազդեցություն է ունենում ոչ միայն գետի էկոհամակարգի, այլև գետի հունով ներքև գտնվող ջրօգտագործողների կարիքների վրա։ Այն դեպքերում, երբ գետը հոսում է բնակավայրով, հատկապես քաղաքով, աղտոտված գետի հունն ունենում է նաև էսթետիկ և ակնադիտական (վիզուալ, տեսողական) բացասական ազդեցություն։ Ֆիզիկական աղտոտվածության պատճառով հոսքի արագության նվազման արդյունքում բազմապատկվում է ջրի որակի վատթարացման արագությունը։

Գետի հունի ֆիզիկական մաքրումը հանդիսանում է ջրավազանների մաքրման անհարժեշտ միջոցառում։

**Աշխատանքի նկարագրություն**

ՀՀ Սյունիքի մարզի Կապան համայնքի Վաչագան գետն ունի տեսանելի ֆիզիկական աղտոտում պինդ ջրաբերուկներով և կենցաղային աղբով, ինչն էլ իր հերթին հանգեցրել է գետի հունի մեջ ծառերի և թփերի աճման։ Ինչպես արդեն նշել ենք դա ունի էական բացասական ազդեցություն գետի էկոհամակարգի վրա, առաջացնում է տեսողական տհաճ ազդեցություն։

Սույն նախագծով նախատեսվում է ֆիզիկական աղտոտվածությունից ամբողջությամբ մաքրել Վաչագան գետի 730 մ հատվածը։ Մաքրման աշխատանքները նախատեսվում է սկսել մաքրման ենթական հատվածի վերին մասից՝ մաքրման աշխատանքների ժամանակ նոր աղտոտվածությունից խուսափելու նպատակով։

**Աշխատանքների կատարման կարգ**

Մաքրման աշխատանքները կատարվելու են էքսկավատորով և բուլդոզերով։ Քանի որ գետի հունի մեջ տեխնիկա իջեցնելու համար նախատեսված մուտքային ճանապարհներ չկան, ապա մաքրող տեխնիկան հունի մեջ է իջեցվելու վերամբարձ կռունիկի օգնությամբ։ Կռունկի օգնությամբ գետի մեջ է իջեցվելու նաև համապատասխան արկղ։ Էքսկավատորը գետից հանված աղբը լցնելու է արկղի մեջ։ Արկղը վերամբարձ կրունկով բարձրացվելու է և դատարկելու ինքնաթափի մեջ։ Հավաքված աղբը ինքնաթափերով տեղափոխվելու և տեղադրվելու է Կապանի համայնքապետարանի կողմից նախատեսված լցակույտային տարածքում, որ գտնվում է գետի մաքրվող հատվածից մոտ 13 կմ հեռավորության վրա։

**Առկա ենթակառուցվածքներ**

Վաչագան գետի հունի մաքրման ենթակա հատվածում առկա են հետևյալ ենթակառուցվածքները՝

* Գազատար խողովակաշար՝ գրեթե ամբողջ երկայնքով,
* խմելու ջրի խողովակաշար՝ գետի լայնական հատույթով տեղամասերում,
* կոյուղատար՝ սեփական տներից դեպի գետ։

Մաքրման աշխատանքների ընթացքում նշված խողովակաշարերը պետք է հանվեն և տեղափոխվեն գետի հունից դուրս։ Սեփական տների հատվածում անհրաժեշտ է կառուցել նոր կենտրոնական (մագիստրալային) կոյուղատար և այն միացնել քաղաքային հիմնական կոյուղատարին։

**Գետի հունի կահավորում**

Գետի հունի մաքրումից հետո նախատեսվում է գետի հատակը բետոնապատել՝ մեջտեղում իրականացնելով գլաքարային շարվածք։ Գլաքարային շարվածքի կառուցվածքը և թեքությունը նախատեսված է այնպես, որ հնարավորություն կտա այդ հատվածում ձկների ազատ տեղաշարժի։ Աշխատանքների ավարտին իրականացվելու է նաև այդ հատվածում գետի հունի փլուզված (վնասված) հենապատերի վերականգնում, իսկ բացակայող մասերում՝ նոր հենապատերի կառուցում։

**Բնապահպանական միջոցառումներ**

Վաչագան գետի հունի մաքրման աշխատանքների ժամանակ գետի ջրերը նավթամթերքով լրացուցիչ աղտոտումից զերծ պահելու նպատակով, մինչև գետի մեջ մտցնելը, մաքրող տեխնիկան պետք է ամբողջությամբ լվացվի և վերանորոգվի այնպես, որպեսզի բացառվի վառելիքի և քսուքային նյութերի որևէ արտահոսք։